정조 8년
甲辰正月二十五日辰時。上御誠正閣。大臣備局堂上引見入侍時。左議政李福源。右議政金熤。行知中樞府事具善復。行司直鄭尙淳。刑曹判書金魯鎭。吏曹判書徐有隣。兵曹判書李𡊠。右參贊徐浩修。行副司直李在簡。漢城判尹金履素。咸春君李昌運。行副司直徐有大。吏曹參判金夏材。行左承旨徐有防。行副司直朴祐遠。吏曹參議趙鼎鎭。校理林濟遠。兼都承旨尹塾。右副承旨柳誼。假注書李敬五。事變假注書申大龜。記注官金鳳顯。記事官李崑秀。以次進伏訖。福源熤進前曰。春寒尙峭。聖體。若何。上曰。一樣矣。福源等曰。王大妃殿氣候。若何。上曰。一樣矣。福源等曰。惠慶宮氣候。若何。上曰。一樣矣。福源等曰。日候連不調。寒事又如此。元子宮氣候。一享平善乎。上曰。今夜善宿矣。福源曰。懋賞之典。調用之恩。至及於賤息。臣誠惶感無地。而益不勝罔功之愧矣。熤曰。賞勞之殊典。實無堪承之望。而調用之聖恩。尤切感悚之忱。誠不知所以仰達矣。上曰。卿等豈無功勞之可紀。其在識喜之道。酬勞之典。何可已乎。頃見兩敎官。則爲人極可愛。予甚嘉尙矣。日寒如此。卿等明日。晩食後入來。好矣。福源曰。其在肅敬之地。不敢親昵。而臣有眼病。座次稍間。不能瞻望。明日則近前仰瞻。區區之望也。上曰。此與相見禮有異。近前瞻望。宜矣。熤曰。旣無間於私見。則小臣。亦願偕入瞻望矣。上曰。好矣。上曰。向日筵中。旣發言端。而宮僚之選。尤爲今日之急務。崇儒重道。卽我列聖朝傳授心法。則況當元子知思日開之時。抄選之政。不可不趁今爲之。俄者吏堂入侍之命。專爲此也。卿等須悉心搜訪。以人事君。則予雖乏好緇之誠。必盡側席之禮。其各惕念擧行。以副予意。福源曰。林下宿德之關係世道。重且大矣。夫宿德之士。士林之所矜式。朝廷之所尊敬者。苟使如此之人在朝。則不但爲元良之輔翼。在廷之臣。亦有所忌憚。不敢爲非。此明君哲辟之必以求賢爲急務。而不容少忽者也。今日聖敎及此。是誠貽燕之弘猷遠謨。臣雖無知人之鑑。敢不擧爾所知乎。熤曰。宿德之名。蓋謂學問博而義理明也。至於抄選一節。最是國家難愼之政。而如臣愚庸。耳目不廣。識鑑全昧。雖欲仰副聖敎。恐難如誠。且求賢之道。必從山林得聞。而今無此路。實無一兩日可求之道。聖敎之下。不勝惶悶矣。上曰。讀書飭躬之士。代不乏人。而從古巖穴之間。往往多奇才逸士。如此之輩。甘心窮寂。絶意仕宦。而亦有勝於在廷之人矣。況買骨之喩。古辟所稱。卿等若先從隗始。至誠搜羅。則惟彼在廷之臣。亦豈不加意愼揀。而草野俊乂。亦豈不于于然來乎。且予之微意。不專在於科目之士也。在野之賢。亦多有之。必須周咨博詢。期於野無遺賢。則其在經國之要。敎儲之道。豈無裨益之多乎。福源曰。中古以來。懷寶不出者。自成痼弊。雖以近世抄選言之。輒以不出。爲一副當規模。是甚可悶。熤曰。抄選之名目甚重。故被選者。每以盛名之難副。以爲不出之端。其勢似然矣。上曰。此雖是廟堂之責。而銓曹。亦當留意。吏曹三堂。有何料量乎。有隣曰。今承聖敎。愚衷倍激。況今睿質岐嶷。開筵不遠。敎導之方。莫先於求賢。近見泮儒。不無人才。次第搜訪。何患無人。臣雖聞見孤陋。知識淺短。敢不悉心搜訪。對揚聖意乎。夏材鼎鎭等以次奏曰。聖敎至此。臣等謹當與長銓。悉心奉行矣。上曰。從近抄選。期於得人。好矣。仍命書傳敎曰。不有賢士。能爲國乎。士也者。有國元氣。上之人。培養如嘉木。扶護如稚苗。惟恐其或傷。然後庶可以責楨幹之成效矣。古人有言曰。周之士也貴。秦之士也賤。士之貴也賤也。亶係人君貴之賤之而已。近予頻接泮儒。旬試月講。豈欲較挈於口讀程式之間也。噫。鍾不自響。叩之則應。士亦奚能自達於朝也。政須鼓舞振作之功焉。予之所以惓惓於培養扶護。樂不知疲者此也。應擧之士猶然。況在野之士乎。我國家敦尙儒術。列聖相承。得賢共理。彬郁之化。菀然可觀。此豈非予寡人監法而遵行者乎。噫。世道澆漓。治象泮渙。須得來林下宿德之士。坐鎭雅俗。矜式朝端。庶不至於浩無涯津。而因予緇衣之好。不及古人。白駒之縶。不在空谷。弓旌玉帛。儀不及物。是豈擧一世眞無其人而然哉。側席中夜。自視欿然。況今元良岐嶷。知思日開。左右敎迪。不宜疎緩。考之國朝典禮。元子輔養廳。有僚屬之官。多以草野之人充擬之。儒賢抄選。豈非當務之急。廟堂選部之臣。體予至意。旁求喬木之裔。博訪草野之彦。薦進之。予當以禮致之。卿等念之哉。上曰。大體作成人材。專在山林。古之山林。或有名實不副之人。而猶愛其名之猶存。今則竝與其名而無之。誠非細憂。目今急務。不獨博詢於在廷。亦必廣求於在野。竝與科目抄選而雜議之。可矣。福源等曰。我朝取人。惟以科目爲事。而若求宿德弘儒。捨山林而奚以。第臣等之憂慮。在於名實之不副。是以兢兢。世豈無其人乎。猶患未之聞耳。聖敎若是勤摯。臣雖聾瞽。敢不對揚其萬一乎。上曰。及今預爲掄選。然後進善贊善之任。亦可臨時序陞。卿等須惕念毋忽也。上曰。今日發賣。先給何處乎。有隣曰。當給西部三千餘戶矣。上曰。昨日則白給乎。有隣曰。然矣。上曰。古者無籍而被殺。則無償命之規。而今此漏籍之民。實不忍恝視。故有此白給之命矣。又下敎曰。判尹進前。履素進伏。上曰。白給文書中一口云者。何謂也。履素曰。無子女無僮僕無室家。單獨其身之謂也。上曰。此等無依之類。若或棄置。則餓死之外。無他道矣。履素曰。然矣。上曰。果無混入與落漏之弊乎。履素曰。似無混入之弊。而恐有落漏之慮矣。福源曰。混入則猶或有之。落漏則似無多矣。上曰。中部則戶數幾何云耶。有隣曰。只抄五戶云。故使之加抄十餘戶矣。上曰。吏判先退。往給發賣。可也。福源曰。以監察事。有稟達事云矣。上曰。然則先爲陳奏。好矣。有隣曰。監察署經。例爲備三員擧行。而日前諸監察相換時。曾經還差者。只是二人。故許多人員署經。不得爲之。差祭及押班。頗有苟艱之患云。他司曾經人中。限一二人更爲相換。俾得趁卽署經之地。何如。上曰。依爲之。出擧條有隣退出。上曰。畿伯入侍。賤臣承命出。與京畿監司沈頤之。偕入進伏。上曰。次第奏事。可也。福源曰。正言鄭益祚上疏。以鰥寡獨之年七十八十。無家無籍而不入於發賣者。搜訪收錄。計口分饋爲請。而有令廟堂。稟處之命矣。今番發賣。旣遍於無家無籍。追後白給。又及於至窮至殘。周恤之澤。宜無遺漏。而諫臣所請。蓋出於推廣德意。仰贊仁政之意。更令京兆五部。益加探訪。隨得添付於發賣或白給之中。毋使匹夫匹婦。或有當入不入之弊。何如。上曰。依爲之。出擧條福源曰。摠戎使李昌運。上疏論本廳事。其一。將士支放。專靠於餉耗屯稅及需米。而元數旣縮於荐歉。錢捧不可以米下。戶曹己亥貸去餉米五千石。卽令還報本曹。如難推移。則以關西稅米劃報事也。本廳目下事勢。誠極渴悶。而地部經費。近益苟簡。方議換用於惠局。何論追償於摠廳。至於關西米許劃。亦不可太無限節。置之。何如。上曰。依爲之。出擧條福源曰。其一。北漢居民及僧徒生活。專仰糴糶還餉之捧留各邑者。待秋成。一齊輸納于山倉事也。山城儲穀。本備緩急。不但爲居民資活而已。則一向捧留各邑。事涉無謂。依所請。待秋成。使之輸納于山倉。何如。上曰。依爲之。待秋事豐登。輸納本倉。可也。出擧條福源曰。其一。本廳屯牙兵及壯哨軍。逃故雜頉。依丙申定奪。令該邑代定事也。京廳將校。下往外邑。簽括之際。騷擾必多。筵稟定奪之事。久不遵行。亦涉未安。依所請。摠廳牙兵壯哨有頉代。令該邑充定。何如。上曰。依爲之。旣有朝令。則至今因循。論以紀綱。極甚駭然。況筵稟定奪。旣在先朝。該營擧行。如是慢忽。尤極未安。其後摠戎使。緘辭從重推考。可也。出擧條福源曰。其一。屯牙兵收米。屯軍保收米。自各該邑。主管捧授屯哨官上納。而各邑不善擧行。則草記論罪事也。屯牙兵屯軍保之代定。旣已一委本邑。則牙兵米。軍保米之收捧。不宜仍付哨官。自本邑收捧。令哨官輸納。則事甚簡便。別無弊端。依所請施行。何如。上曰。如有難便之端。自有方伯。必當據實執難。依爲之。出擧條福源曰。卽見洪忠監司申大升報備局辭緣。則枚擧牙山縣牒呈。以爲漕船新造時。所入物力。數甚夥然。而漕倉米布。見無餘儲。在前如此時。安興米貸用後。待新捧還報。旣有已例。安興米留庫中。限七百石許令推移。俾得及時改造事爲請矣。漕船物力。本出於漕倉所儲。而連歲歉荒。多有停減。目下改造之役。實無推移之路。餉米貸用。雖涉重難。已例旣有可據。漕期今又迫近。安興米七百石。依所報許用。而待新捧。卽爲準數還償事。令道臣另加檢飭。俾無遷就不報之患。何如。上曰。依爲之。出擧條上曰。都承旨尹塾。資歷與才器。俱宜參聞廟謨矣。福源起而奏曰。兼都承旨尹塾。本合奬用。且優資歷。訏謨之地。宜使與聞。備局堂上差下。何如。上曰。依爲之。出擧條又下敎曰。近來亞將乏人。此宜軫念處矣。熤曰。李漢泰具明謙之所犯。實由於拘於事勢。迫不獲已之致。而旣經勘處。則罰亦行矣。此與實犯有異。區別弛張。亦似無妨。上曰。其中李漢泰具明謙。分揀放送。可也。出擧條有防曰。本院郞廳。每當外各處祭享之時。則以協律卽進去。且院事。亦多未及釐整者。而主簿二員。俱在外。自不無掣肘苟簡之歎。令該曹。他司中極擇相換。何如。上曰。依爲之。出擧條上曰。畿伯進前。今番別賑。何以爲之。當分給一巡乎。頤之曰。飢口多少。當商量爲之。而作穀分賑。則日字遲久。故元賑穀中。推移先給矣。上曰。何當分給乎。頤之曰。自今二十二日爲始。而此朔則合別賑。當爲四巡。臣於客舍之庭。聚會民人。頒示綸音。宜布德意。莫不歡欣感祝矣。上曰。道內事。別無可奏者乎。頤之曰。道內民戶穀摠。元不相當。狀請加分。便成已例。而連値歉荒。兩歲停退。爲二十餘萬石。以今應分之數。萬無排巡之望。應留中。限七萬石特許加分。以爲繼巡接濟事。令廟堂。稟處。何如。上曰。依爲之。出擧條又下敎曰。今年春大同。何以爲之乎。頤之曰。當依例捧之矣。上曰。細察民間形勢。不可無闊狹。春秋大同。一時竝捧。似難矣。頤之曰。今奉聖敎。敢不仰承。而穀摠全無。實爲難處矣。上曰。此與京司上納有異。或俟秋或緩限。未爲不可矣。頤之曰。黃豆種子。爲第一悶事。昨年所捧。全未成實。根耕播種。思之茫然矣。上曰。全不成實。則何以爲太乎。頤之曰。太半空殼矣。上曰。陵行。當此設賑。民事不可不顧。卿之發巡。則如例爲之。而須思各邑省費之道。俾無民弊宜矣。發巡當在何日乎。頤之曰。當在二月晦三月初矣。上曰。不爲晩乎。頤之曰。恐似不晩矣。福源曰。屢次陳達。雖甚惶恐。而頃赴瀋陽時。有左臂不仁之症。近甚添劇。過親享後。願得由暇而調理矣。上曰。雖在動駕前。何妨乎調攝也。熤曰。昨日晝講。已有下敎。而以經筵不備。還爲停止。晝講命下之後。三經筵之一時違牌。揆以事體。殊甚未安。入直儒臣。職在講官。而終無規警之言。亦不無泄泄之失。昨日違牌三經筵。竝施罷職之典。入直上下番玉堂。從重推考。何如。上曰。依爲之。出擧條仍命退。諸臣以次退出。